Limpopo-boere help ontsnapte gevangene aankeerDie soektog duur voort na Bethuel Simango, ŉ 25-jarige Mosambieker ŉ Tweede verhoorafwagtende gevangene wat Sondag uit die aanhoudingselle van die Letsitele-polisiestasie buite Tzaneen in Limpopo ontsnap het, is weer agter tralies. Lt.kol. Moatshe Ngoepe, polisiewoordvoerder, het gesê die tweede man is met die hulp van die gemeenskap en omliggende boere op ŉ plaas in die omgewing aangekeer waar hy weggekruip het. Die 26-jarige man is van die Mbekwana-nedersetting naby Mandlakazi en is aanvanklik in hegtenis geneem op aanklagte van moord, huisbraak, diefstal en die besit van onwettige ammunisie. Maroela Media het Maandag berig drie verdagtes het omstreeks 18:40 deur die dak van die oefenkamer ontsnap deur die ogiesdraad te sny. Een van die verdagtes, ŉ 27-jarige Mosambieker wat in hegtenis geneem is op aanklagte van huisroof, verkragting en huisbraak, is Maandag in die vroeë oggendure reeds aangekeer. ŉ Spesiale taakspan is saamgestel en die soektog duur voort na ŉ 25-jarige Mosambieker wat onder meer in hegtenis geneem is op aanklagte van huisroof en huisbraak. Die omstandighede rakende die ontsnapping word steeds ondersoek.